WP ส่งซิกผลงาน Q1 สดใส รับดีมานด์ก๊าซ LPG ล้น–ราคาขายภาคครัวเรือนพุ่ง
WP แย้มผลงานไตรมาส 1/66 สดใส รับดีมานด์ก๊าซ LPG ล้น–ราคาขายภาคครัวเรือนพุ่ง มั่นใจยอดขายปีนี้แตะ 8 แสนตัน ดันรายได้เข้าเป้า 1.7 หมื่นล้าน
WP แย้มผลงานไตรมาส 1/66 สดใส รับดีมานด์ก๊าซ LPG ล้น–ราคาขายภาคครัวเรือนพุ่ง มั่นใจยอดขายปีนี้แตะ 8 แสนตัน ดันรายได้เข้าเป้า 1.7 หมื่นล้าน
27 มี.ค. 2566

นางสาวชมกมล พุ่มพันธุ์ม่วง ประธานเจ้าหน้าที่บริหาร  บริษัท ดับบลิวพี เอ็นเนอร์ยี่ จำกัด (มหาชน) หรือ WP เปิดเผยว่า แนวโน้มธุรกิจไตรมาส 1/66 เชื่อว่าจะเติบโตอย่างต่อเนื่อง โดยได้รับปัจจัยบวกจากความต้องการใช้ก๊าซปิโตรเลียมเหลว (LPG) ปรับตัวเพิ่มขึ้นทั้งในและต่างประเทศโดยเฉพาะกลุ่ม Auto gas  รวมถึงแนวโน้มราคาก๊าซ LPG ที่ปรับตัวสูงขึ้นตามราคาตลาดโลก
โดยเฉพาะภาคครัวเรือนที่มีทิศทางฟื้นตัวอย่างชัดเจนตามความต้องการใช้มากขึ้น ซึ่งในเดือนมีนาคมนี้ กบง.มีมติให้ปรับขึ้นราคาก๊าซหุงต้มขึ้นอีก 1 บาทต่อกิโลกรัม ส่งผลให้ราคาก๊าซหุงต้มขนาดถังละ 15 กิโลกรัม ปรับราคาขึ้นเป็น 423 บาทต่อถัง
ขณะเดียวกันบริษัทฯ ยังมีจุดกระจายสินค้าภาคครัวเรือนที่ครอบคลุมถึง 165 แห่งทั่วประเทศ ทำให้สามารถกระจายสินค้าได้ครอบคลุมทุกพื้นที่มากขึ้น ขณะที่การลงทุนในธุรกิจติดตั้งระบบผลิตพลังงานแสงอาทิตย์บนหลังคา (โซลาร์รูฟท็อป) ทำให้สามารถรับรู้รายได้เข้ามาอย่างต่อเนื่อง ซึ่งปัจจุบันธุรกิจโซลาร์รูฟท็อปเซ็นสัญญาลูกค้าไปแล้ว 8 เมกะวัตต์  โดยบริษัทฯ ยังคงเป้ากำลังการผลิตรวมทั้งหมดอยู่ที่ 20 เมกะวัตต์ ภายในปี 66
ทั้งนี้ บริษัทฯ มั่นใจในศักยภาพการเติบโตของธุรกิจและผลการดำเนินงานในปี 66 จะเติบโตอย่างต่อเนื่องจากปีก่อน ซึ่งปัจจัยผลักดันการเติบโตมาจากธุรกิจก๊าซปิโตรเลียมเหลว (LPG) โดยตั้งเป้ายอดขายไว้ที่ 800,000 ตัน  แบ่งเป็นยอดขายภายในประเทศจำนวน  775,000 ตัน และส่งออก จำนวน 25,000 ตันซึ่งจะทำให้รายได้รวมคาดว่าไม่ต่ำกว่า 17,000 ล้านบาท
“บริษัทฯ ยังคงเดินหน้าลงทุนอย่างต่อเนื่อง โดยตั้งงบลงทุนไว้กว่า 1,000 ล้านบาท แบ่งเป็นการลงทุนในธุรกิขก๊าซปิโตรเลียมเหลว LPG  300 ล้านบาท การลงทุนในธุรกิจพลังงานทดแทน 500 ล้านบาท และ 200 ล้านบาท เป็นการลงทุนในธุรกิจใหม่ๆ เพื่อผลักดันการเติบโตอย่างยั่งยืนในระยะยาว  โดยจะรุกขยายธุรกิจและสร้างผลตอบแทนให้กับทุกภาคส่วนที่เกี่ยวข้อง” นางสาวชมกมล กล่าวในที่สุด